b"\n_START_ARTICLE_\nDelaunay\xe2\x80\x99n rataelementit\n_START_PARAGRAPH_\nDelaunay'n rataelementit ovat taivaanmekaniikassa k\xc3\xa4ytetty joukko vakioita, joilla voidaan ilmaista taivaankappaleen avaruudessa kulkema rata. Elementit kehitti ranskalainen matemaatikko ja t\xc3\xa4htitieteilij\xc3\xa4 Charles-Eug\xc3\xa8ne Delaunay tutkiessaan Kuun liikett\xc3\xa4 1800-luvun puoliv\xc3\xa4liss\xc3\xa4. Delaunay'n elementit muistuttavat jonkin verran taivaankappaleen radan yleisemmin k\xc3\xa4ytettyj\xc3\xa4 elliptisi\xc3\xa4 elementtej\xc3\xa4, mutta niill\xc3\xa4 kaikilla ei ole yht\xc3\xa4 selke\xc3\xa4\xc3\xa4 geometrist\xc3\xa4 tulkintaa._NEWLINE_Matemaattisesti Delaunay'n elementit ovat joukko kappaleen liikkeeseen liittyvi\xc3\xa4 vaikutus- ja kulmamuuttujia. Niiden k\xc3\xa4ytt\xc3\xb6 liittyy yleens\xc3\xa4 tilanteisiin, jossa tavallisesti ellipsiradalla liikkuvaan kappaleeseen kohdistuu jonkin muun kappaleen, yleens\xc3\xa4 toisen planeetan, aiheuttama h\xc3\xa4iri\xc3\xb6, sill\xc3\xa4 rataelementtien muutosta kuvaavat yht\xc3\xa4l\xc3\xb6t on huomattavasti yksinkertaisempaa kirjoittaa k\xc3\xa4ytt\xc3\xa4en Delaunay'n elementtej\xc3\xa4 elliptisten elementtien sijaan."